Armollinen asetus väliaikaisesta verosta, joka on suoritettava tavaran ja matkustajain pakaasin kuljettamisesta rautateillä
1915

N:o 14

S U O M E N

SUURIRUHTINAANMAAN

ASETUSKOKOELMA.

Armollinen asetus

väliaikaisesta verosta, joka on suoritettava tavaran ja

matkustajain pakaasin kuljettamisesta rautateillä.

Annettu Tsarskoe Selossa maaliskuun 14 (27) päivänä 1915.

___

  H ä n e n   M a j e s t e e t t i n s a   K e i s a r i   on Keisarillisen Suomen Senaatin alamaisesta esityksestä Tsarskoje Selossa ollessaan, 14 (27) päivänä maaliskuuta 1915 suvainnut Armossa vahvistaa seuraavan asetuksen väliaikaisesta verosta, joka on suoritettava tavaran ja matkustajain pakaasin kuljettamisesta rautateillä.

1 §.

Niin kauan kun sotaa kestää on pika- ja rahtitavaran, pakettien, elävien eläinten, liikkuvan rautatiekaluston ja matkustajain pakaasin kuljettamisesta Suomen valtion rautateillä sekä niiden kanssa yhdysliikenteessä olevilla yksityisillä rautateillä, paitsi ei Petrogradin–Valkeasaaren rataosalla, kannettava erityistä veroa, josta kertyvä tulo menee valtiorahastoon. Tästä verosta vapautettuja ovat: 1) kuljetukset, joista maksun suorittaa Keisarillinen Hovi, Keisarillisen Perheen jäsenten Hovit sekä sotalaitos; 2) tavara, jota kuljetetaan maksutta tai ilmoituslippujen perusteella; 3) ruumisarkut ruumiineen, sekä 4) tyhjät maitoastiat niitä lähetysasemalle palautettaessa.

2 §.

1 §:ssä mainittu vero kannetaan samalla kun kuljetusmaksukin:

1) rahtitavaran kuljetuksesta, lukuunottamatta teetä, kahvia, kaakaota, tupakkaa ja tupakkavalmisteita sekä alkoholinpitoisia juomia, jotka on mainittu tämän §:n 3 momentissa, niin myös pyörillä kulkevain maanviljelyskalujen kuljetuksesta, joista kuljetusmaksu lasketaan kuten työrattaista, — 10 % kuljetusmaksusta;

2) teen, kahvin ja kaakaon kuljettamisesta, silloinkin kun näitä tavaroita kuljetetaan rahtitavaroina, kaikenlaisen pikatavaran sekä pakettien, elävien eläinten (paitsi 6 momentissa mainittujen), ajoneuvojen ja veneiden sekä liikkuvan rautatiekaluston kuljettamisesta — 25 % kuljetusmaksusta;

3) tupakan ja tupakkavalmisteiden sekä sellaisten alkoholinpitoisten juomien kuljettamisesta, jotka + 15 asteisina Celsiuksen lämpömittarin mukaan sisältävät enemmän kuin 2½ volyymiprosenttia etylialkoholia — 50 % kuljetusmaksusta;

4) tyhjien astioiden kuljettamisesta niitä palautettaessa lähetysasemalle — 5 penniä tai 2 kopeikkaa kollilta;

5) matkustajain pakaasin kuljettamisesta — 25 penniä tai 10 kopeikkaa jokaiselta pakaasilähetykseltä, josta kuljetusmaksua kannetaan;

6) koirien, kissojen, apinoiden ja senkaltaisten eläinten kuljettamisesta — 1 markka tai 40 kopeikkaa joka eläimeltä.

Muistutus. Sitä lisämaksua, mikä kannetaan lämmin- ja jäähdytysvaunussa kuljettamisesta, samoin kuin vuokraa rautatien presenningeistä, joilla vaunulastit peitetään, ei oteta lukuun kuljetusmaksua määrättäessä eivätkä ne ole veronalaisia.

3 §.

Tavaran ja matkustajain pakaasin kuljettamisesta rautateillä menevää veroa kannettaessa pyöristetään pennin ja kopeikan murto-osat lähimmiksi ylemmiksi kokonaisluvuiksi. Jos loppusumman penniluku päättyy muuhun numeroon kuin viiteen tai nollaan, niin se korotetaan jommaksikummaksi noista luvuista.

4 §.

Keisarillisella Suomen Senaatilla on valta vahvistaa tarkemmat määräykset tämän veron kannannasta ja tilityksestä sekä tarpeen tullen vapauttaa vientitavaroita sanottua veroa maksamasta.

5 §.

Tässä asetuksessa säädetty väliaikainen vero kannetaan maitse käyvässä tavarayhdysliikenteessä Suomen kanssa siitä väliaikaisesta verosta huolimatta, joka Ministerineuvoston 3 päivänä marraskuuta 1914 Armossa vahvistetussa päätöksessä on määrätty suoritettavaksi matkustajain tavarasta sekä pika- ja rahtitavarasta (Hallituksen Säännösten ja Määräysten Kokoelma, N:o 308, art. 2873).

6 §.

Tämä asetus astuu voimaan huhtikuun 1 p:nä 1915.

Ministeri Valtiosihteeri W. Markoff.

</div>

Säädökset 1915
Verolait